|  |  |
| --- | --- |
| **Ohje** | |
| **Päivämäärä:** | 7.11.2024 |

# Liikuntapaikkojen ja niihin liittyvien vapaa-aikatilojen perustamishankkeiden investointiavustusten avustushakemuksen liiteasiakirjat

## Yleistä

Tätä ohjetta noudatetaan liikuntalain (390/2015) 13 §:n mukaisien *liikuntapaikkarakentamisen valtionavustushakemuksissa* sekä soveltuvin osin lain vapaasta sivistystyöstä (632/1998) 15 §:n mukaisissa *liikunnan koulutuskeskusten perustamishankkeiden valtionavustushakemuksissa*.

*Liikuntapaikkarakentamisen* valtionavustukset haetaan [aluehallintoviraston sähköisessä asiointipalvelussa](https://sahkoinenasiointi.ahtp.fi/fi).

*Liikunnan koulutuskeskusten perustamishankkeiden* valtionavustukset haetaan [opetus- ja kulttuuriministeriön hakupalvelussa](https://asiointi.okm.fi/asiointi/login/chooselogin).

**Valtionavustushakemuksen liitteinä toimitetaan tässä ohjeessa esitetyt asiakirjat.** Valtionapuviranomainen pyytää tarvittaessa hankekäsittelyssä tarvittavia asiakirjoja ja lisäselvityksiä. Tapauskohtaisesti hakijaa voidaan pyytää toimittamaan muitakin kuin tässä ohjeessa esitettyjä liiteasiakirjoja.

### Sähköisten asiakirjojen nimeäminen

Liitteet tulee nimetä sillä tavoin, että niiden nimestä selviää, mistä hankkeesta ja mistä liitteestä on kyse (esim. asemapiirros, talousarvio-ote, jne.)

## Hakemuksen liitteet

Valtionavustushakemukseen tulee liittää seuraavat asiakirjat:

1. Rahoitusasiakirjat
2. Rakentamisvalmiuden osoittavat asiakirjat
3. Hankesuunnitelma
4. Rakennustekniset asiakirjat

### Rahoitusasiakirjat

- hanketta koskevat talousarvio-otteet tai rahoituspäätökset (kuten rahalaitosten lainatarjoukset, allekirjoitetut sijoitussopimukset, lainvoimaiset kunnalliset päätökset jne.)

- maapohjan hallinta; kauppakirja tai vuokrasopimus (vähintään 15 vuotta)

**LISÄKSI jos hakijana on YKSITYINEN YHTEISÖ, on toimitettava:**

- yhteisön hyväksytty toimintasuunnitelma ja talousarvio

- yhteisön rekisteriote

- yhteisön toimintakertomus tai muu vastaava selvitys edelliseltä tilikaudelta

- yhteisön tuloslaskelma ja tase edelliseltä tilikaudelta

**Maanhallinta**; maapohjan omistuksen osoittamiseksi kunnilta riittää merkintä maan omistuksesta hakemuslomakkeessa, poikkeuksena ovat ulkoilureitit ja vastaavat hankkeet. Yksityiset yhteisöt toimittavat lainhuutotodistuksen, kauppakirjan tai vastaavan asiakirjan, jolla maaomistus voidaan varmistaa. **Jos hanke toteutetaan vuokramaalle, sekä kunnat että yksityiset yhteisöt liittävät hakemukseen vuokrasopimuksen.** Maanvuokrasopimuksen tulee olla voimassa vähintään **15 vuotta avustuksen myöntämisestä**.

### Rakentamisvalmiuden osoittavat asiakirjat

- rakentamista varten saatu rakennuslupa tai vastaava

- muu lupa tai rakennusvalvonnan lausunto rakennusluvan vireillä olemisesta ja saannin edellytyksistä tai rakennusvalvonnan lausunto, että lupaa ei tarvita

- selvitys erillisellä liitteellä hankkeen toteuttamisen mahdollisesta esteestä (esim. kunnallisen päätöksenteon keskeneräisyys, valitus tuomioistuimeen)

#### Rakennuslupa

Niistä hankkeista, joiden toteuttaminen edellyttää rakennuslupaa, se liitetään hakemukseen. Jos rakennuslupaa ei ole, hakemukseen liitetään rakennusvalvontaviranomaisen **lausunto rakennusluvan vireillä olemisesta ja saannin edellytyksistä**. Muiden hankkeiden osalta hakemukseen liitetään rakennusvalvontaviranomaisen todistus siitä, että hankkeen toteuttamiselle ei ole estettä.

### Hankesuunnitelma

**Hankesuunnitelman osuus hakemuskäsittelyssä on kuvattu opetus- ja kulttuuritoimen rahoituksesta annetun lain 37 §:ssä:**

*Perustamishankkeesta tulee laatia hankesuunnitelma, joka toimitetaan valtionapuviranomaiselle. Hankesuunnitelmaan tulee sisältyä pääpiirteittäinen selostus hankkeesta, selvitys hankkeen toteuttamisen tarpeellisuudesta ja toteuttamisajankohdasta sekä luonnossuunnitelmat ja kustannusarvio. Suunnitelmassa on eriteltävä hankkeeseen sisältyvät toimitilat (tilaohjelma). Opetus- ja kulttuuriministeriö voi antaa hankesuunnitelmaa ja muita hakemusasiakirjoja koskevia määräyksiä hankkeen toiminnallisuuden, teknisen laadun, turvallisuuden ja energiatehokkuuden arvioimiseksi.*

**Hankesuunnitelman sisältö**

Hankesuunnitelmassa esitetään [Liikuntapaikkarakentamisen suunta-asiakirjan](https://www.liikuntaneuvosto.fi/wp-content/uploads/2023/09/Liikuntapaikkarakentamisen-suunta-asiakirja.pdf) määrittelemän liikuntapoliittisen selvityksen sisällöt. Hankesuunnitelmassa esitetään tiiviissä muodossa hankkeen olennainen sisältö. Hankesuunnitelmassa noudatetaan seuraavaa otsikointia:

#### Liikuntapaikkaverkoston ja liikuntapaikan nykytilan selvitys

Hankesuunnitelmassa on tärkeää lyhyesti kuvata, miten hanke täydentää kunnan tai alueen liikuntapaikkakokonaisuutta. Hankkeen perusteluissa olennaista on kuvata liikuntapaikan vaikutusaluetta, liikuntapaikkaan kohdistuvaa kysyntää ja liikuntaolosuhteen monikäyttöisyyttä näyttöön perustuvin tunnusluvuin. Tunnuslukuina voi käyttää kuntalaisten liikunta-aktiivisuuden lisäksi tietoja käyttövuorojen varauksista ja käytöstä, kunnan ulkopuolisten liikuntapaikkojen käytöstä ja vastaavien liikuntapaikkojen kävijämääristä muissa kunnissa. Perusteluissa voidaan tarkastella esimerkiksi kysynnän ja tarjonnan suhdetta, kävijämäärien seurannasta saatuja tietoja, käyttäjäryhmien rakennetta sekä liikuntaolosuhteiden ja käyttäjien sijaintia saavutettavuuden näkökulmasta. Liikuntapaikkaverkoston suunnittelussa tulee huomioida uudet liikuntalajit ja innovatiiviset liikunnallisuutta edistävät hankkeet.

#### Perustelut hankkeen toteuttamisen tarpeellisuudesta

Valtionavustuslain mukaan valtionavustuksen yleisenä edellytyksenä on, että valtionavustuksen myöntäminen on tarpeellista. Liikuntapaikkahankkeet syntyvät paikallisista, alueellista tai valtakunnallisista tarpeista.

Nykytilanteen kuvauksella, pääpiirteittäisellä selostuksella hankkeesta ja perusteluilla kuvataan hankkeen tarpeellisuus. Perusteluun liitetään tarveanalyysi kuntalaisten liikuntakäyttäytymisestä ja liikuntapaikan tuomasta lisäarvosta kuntalaisten liikunta-aktiivisuuden, kilpa- ja huippu-urheilun tai harrastuksen edistämiseen. Kunnan tulee taata kunnan asukkaiden ja palvelujen käyttäjien oikeus osallistua ja vaikuttaa liikuntaa koskeviin keskeisiin päätöksiin osana kuntalain (410/2015) 22 §:ssä säädettyjä osallistumis- ja vaikuttamismahdollisuuksia.

Hankesuunnitelmassa tuodaan esille:

* Liikuntapoliittiset perustelut  
  Liikuntalaki edellyttää, että liikuntapaikkarakentamisen avustuksella toteutetaan liikuntaolosuhteita laajojen käyttäjäryhmien tarpeisiin. Liikuntapolitiikan päämääränä on väestön fyysisen aktiivisuuden ja liikunnallisen elämäntavan lisääminen, eettisen kilpa- ja huippu-urheilun edistäminen, osallisuuden kasvattaminen sekä sukupuolten tasa-arvon ja yhdenvertaisuuden parantaminen. Liikunnallisen elämäntavan perusta luodaan perheissä, varhaiskasvatuksessa, koulussa ja liikuntaharrastuksissa. Liikunnan edistämistoimenpiteitä suunnataan kaikkiin elämänkulun vaiheisiin ja erityisesti liikkumattomiin ja vähän liikuntaa harrastaviin:
  + liikuntaolosuhteita kehittämällä
  + organisaatioiden toimintakulttuureja liikunnallistamalla
  + liikuntaseurojen ja -järjestöjen toimintaa tukemalla

Hankkeissa voidaan ottaa huomioon myös huippu-urheilun olosuhteiden kehittäminen.

Hakijan tulee hankesuunnitelmassa esittää laskelma maksuperusteista, joita on suunniteltu noudatettavaksi valtionavustuksella avustetun liikuntapaikan käyttäjille kohdistuvissa maksuissa, sekä vertailu muihin alueen vastaavien liikuntapaikkojen käyttäjille kohdistuviin maksuihin.

* Tasa-arvon tavoitteiden toteutuminen hankkeessa  
  Tavoitteena on, että julkinen rahoitus tukee tasa-arvoisuutta. Julkista toimijaa velvoittaa laki naisten ja miesten välisestä tasa-arvosta (609/1989), jonka tarkoituksena on estää sukupuoleen perustuva syrjintä ja edistää naisten ja miesten välistä tasa-arvoa. Hankesuunnitelmassa esitetään, kuinka hanke edistää tasa-arvoa.
* Yhdenvertaisuuden tavoitteiden toteutuminen hankkeessa  
  Tavoitteena on, että julkinen rahoitus tukee yhdenvertaisuutta. Julkista toimijaa velvoittaa yhdenvertaisuuslaki (1325/2014), jonka tarkoituksena on edistää yhdenvertaisuutta ja ehkäistä syrjintää sekä tehostaa syrjinnän kohteeksi joutuneen oikeusturvaa. Hankesuunnitelmassa esitetään, kuinka hanke edistää yhdenvertaisuutta. Rakennushankkeessa yhdenvertaisuuden toteutuminen edellyttää mm. hyvää saavutettavuutta sekä esteettömyyden mahdollistavia tila- ja rakenneratkaisuja ja varustelua. Esitetään liikuntapaikan paraurheilumahdollisuudet.
* Rakennustekniset perustelut  
  Tässä kohdassa tuodaan esille tavat, joilla hankkeessa edistetään energiatehokkuutta, rakennuksen elinkaaren vähähiilisyyttä (ympäristöministeriön arviointimallin mukainen hiilijalan- ja hiilikädenjälkilaskenta), kiertotaloutta ja muita kestävyyden periaatteiden toteutumista. Peruskorjauksista esitetään syyt peruskorjaukselle.

*Liikunnan koulutuskeskusten hankkeista* esitetään lisäksi, kuinka hanke toteuttaa Liikuntapaikkarakentamisen suunta-asiakirjassa esitettyjä kriteereitä:

* Hanke palvelee liikunnan koulutuskeskuksille laissa vapaasta sivistystyöstä määrättyjä tehtäviä sekä liikunnan koulutuskeskusten valmennuskeskustoimintaa. Tarve on selkeästi osoitettu. Laki vapaasta sivistystyöstä 805/1998, 2 §
* Hanke edistää tasa-arvoa ja yhdenvertaisuutta liikunnassa ja huippu-urheilussa.
* Hanke edistää esteettömyyttä ja saavutettavuutta liikunnassa ja huippu-urheilussa.
* Hanke edistää kestävää kehitystä liikuntapaikkarakentamisessa

#### Pääpiirteittäinen selostus hankkeesta

* Hankkeen koko
* Hankkeessa toteutettavat liikuntatilat ja niiden tukitilat sekä muut hankkeessa toteutettavat tilat
* Liikuntatilojen lattioiden pintamateriaalit
* Liikuntatilojen mitat ym.
* Ulkoliikuntapaikkojen osalta luettelo suorituspaikoista, kentistä ja vastaavista hankkeen osista

Liikuntarakennuksista kuvataan liikuntapaikan osakokonaisuudet pinta-aloineen. Kyseiseen liikuntapaikkaan liittyvät erityisasiat, kuten liikuntatilojen lattiamateriaalit, kuvataan hankesuunnitelmassa.

Ulkoliikuntapaikoista esitetään luettelo hankkeeseen sisältyvistä suorituspaikoista, kentistä ja muista vastaavista hankkeen osista.

Mikäli on kyse koulun yhteydessä oleva liikuntahalli tai muu usean toimijan yhteishanke, niin hankesuunnitelmassa käsitellään vain liikuntapaikkarakentamiseen kuuluvat tilat.

Rakennusteknisiin asiakirjoihin liitetään hankkeen huonetilaohjelma.

*Liikunnan koulutuskeskusten* hankkeissa kuvataan kaikki tilakokonaisuudet, joille haetaan perustamishankeavustusta.

#### Suunnitelma hankkeen rahoituksen toteutuksesta

Hankkeen rahoitus kuvataan omarahoituksen sisältymisenä kunnan vuosittaiseen talousarvioon ja investointisuunnitelmaan. Yksityisten yhteisöjen osalta rahoitus esitetään kokonaisuutena, joka voi koostua esimerkiksi omarahoituksen osuudesta yhteisön taseessa, lainasta rahoituslaitoksilta ja muista rahoituseristä.

#### Elinkaariskustannusten laskelma ja käyttötaloussuunnitelma

Käyttötaloussuunnitelmaa koskevassa hankesuunnitelman kappaleessa kuvataan hankkeesta aiheutuvat kulut, käyttäjiltä saatavat tulot ja muu hankkeeseen kohdistuva rahoitus, jolla kulut katetaan. Tarkempi elinkaarikustannusten laskelma ja käyttötaloussuunnitelma liitetään rakennusteknisiin asiakirjoihin.

#### Toteuttamisaikataulu

Hankkeen toteuttamisaikataulussa on syytä kiinnittää erityistä huomiota hankkeen rakentamisen aiottuun aloittamisajankohtaan sekä arvioituun valmistumisajankohtaan.

Opetus- ja kulttuuritoimen rahoituksesta annetun lain 36 §:n 1 momentissa tarkoitettu rakentaminen katsotaan aloitetuksi, kun uudisrakennuksen perusmuurin valaminen tai muun perustuksen rakentaminen taikka muutos- ja peruskorjaustyöhön liittyvät purkutyöt tai pysyvien rakenteiden teko on aloitettu.

#### Kustannusarvio

Kustannusarvio esitetään hankesuunnitelmassa pääosittain. Tarkempi, esimerkiksi rakennusosapohjainen kustannusarvio tai tavoitehinta-arvio liitetään rakennusteknisiin asiakirjoihin.

### Rakennustekniset asiakirjat

**Tekniset suunnitelmat ja selvitykset**: Rakennusteknisistä suunnitelmista hakija liittää hakemukseen yleissuunnitelmatasoiset tai sitä tarkemmat suunnitelmapiirustukset taulukossa mainitussa mittakaavassa ja rakennustapaselostuksen sekä muut tekniset selvitykset. Rakennustapaselostuksessa ilmoitetaan myös pohjatutkimusten perusteella tehdyn perustamistapalausunnon tulos eli mikä on perustamistapa. Kaikki asiakirjat tulee nimetä niin, että nimestä tunnistaa, mistä asiakirjasta on kyse (Esim. rakennustapaselostus).

**Asemapiirroksissa** esitetään liikuntaesteisten autopaikat, pyöräpysäköinti, autolatauspistokkeiden paikat sekä pelastustiet ja hälytysajoneuvoreitit.

**Elinkaarikustannuslaskelma ja energiatodistus:** Liikuntarakennushankkeita, kuten liikuntahalleja ja – saleja, uimahalleja, jäähalleja ja vastaavia, koskeviin hakemuksiin tulee liittää elinkaarikustannuslaskenta-asiakirja ja energiatodistus. Ulkoliikuntapaikoilta näitä asiakirjoja ei edellytetä. Lämmitettävistä ja jäädytettävistä ulkourheilupaikoista toimitetaan elinkaarikustannuslaskelmat. Opetus- ja kulttuuriministeriön ohje elinkaarikustannuslaskenta-asiakirjan ja energiatodistuksen laatimista varten löytyy hakuilmoituksesta kohdasta ohjeita ja oppaita.

Jää- ja uimahallien **suunnittelun lähtötiedot** selvitetään erillisellä liitelomakkeella jotka löytyvät hakuilmoituksesta kohdasta ohjeita ja oppaita

### Kaikista hankkeista toimitetaan

1. Yleiskartta, josta käy ilmi liikuntapaikan sijainti kuntarakenteessa ja josta voidaan arvioida hankkeen saavutettavuus tarkoitetulla alueella.
   1. Saavutettavuuden analyysissä voidaan käyttää esimerkiksi [Lipas-hankkeessa](https://liikuntapaikat.lipas.fi/etusivu) kehitettyä analyysityökalua
2. Esteettömyysselvitys [(linkki lomakkeeseen](https://okm.fi/documents/1410845/6015486/Esteettomyysselvityslomake+092018_t%C3%A4ytett%C3%A4v%C3%A4.pdf/4e447dcf-dda3-46c3-acb3-da4ba987a51b/Esteettomyysselvityslomake+092018_t%C3%A4ytett%C3%A4v%C3%A4.pdf?t=1536849486000))

(HUOM! ei koske sisäolosuhteita, joista täytetään esteettömyystiedot sähköisessä hakujärjestelmässä)

* 1. Hakemukseen tulee liittää esteettömyysselvityslomake sekä uudis- että peruskorjauskohteista. Peruskorjaushankkeiden kohdalla suositellaan teetettävän esteettömyyskartoitus ennen esteettömyysselvityksen tekoa. Esteettömyyskartoitus tuottaa tarkkaa mittatietoa kartoitettavasta kohteesta. Vertaamalla kerättyä tietoa olemassa oleviin määräyksiin ja ohjeisiin saadaan selville esteettömyyden nykytila sekä toimenpiteitä vaativat asiat. Kartoituksen voi suorittaa esteettömyyskartoittajakoulutuksen suorittanut henkilö. Tietoa koulutetuista esteettömyyskartoittajista saa muun muassa Invalidiliitolta.
  2. Ulkoliikuntapaikkojen osalta esteettömyysselvityslomaketta käytetään soveltuvin osin.

1. Kustannusarvio (esimerkiksi rakennusosapohjainen kustannusarvio tai tavoitehinta-arvio)
   1. Kustannusarvio esitetään eriteltynä kustannuserittäin. Kustannusarvio voi olla joko rakennusosa-arvio tai vähintään tilaohjelmaan perustuva tavoitehintalaskelma kustannustason arvioinnin helpottamiseksi. Jos kyseessä on esim. koulun liikuntahalli, kustannusarviossa esitetään liikuntahallin ja sen oheistilojen kustannukset eriteltyinä koko hankkeen kustannuksista.
2. Peruskorjaushankkeiden hakemuksiin liitetään kuntoarvio ja tarvittaessa kuntotutkimus tai kuntotutkimukset.

### Liikuntahallit, liikuntasalit ja muut sisäliikuntaolosuhteet

1. Mittakaavaan tulostetut yleissuunnitelmatasoiset suunnitelmapiirrokset (pdf): asemapiirros 1:500, pohjapiirustukset 1:100 ja leikkaukset 1:50 tai 1:100, julkisivupiirustukset 1:100 tai 1:200
2. liikuntatilan lattiarakenne 1:10 ja pintamateriaali
3. Eri lajien kenttämerkinnät merkitään pohjapiirustukseen, tarvittaessa erillisessä liitteessä
4. Huonetilaohjelma; kenttien koko/jako, kuntosali, pukuhuoneet, varastot ym.
5. Rakennustapaselostus esimerkiksi Talo 2000 -nimikkeistön mukaan
6. Talotekninen järjestelmäkuvaus: selvitys ilmanvaihtojärjestelmästä, kuivatuksesta, energiaratkaisuista, valaistuksesta ym. teknisistä ratkaisuista (yksi yhteenvetoasiakirja, ei toimiteta erillisiä taloteknisiä työselityksiä tai suunnitelmapiirroksia)
7. Elinkaarikustannusten laskenta ja käyttötaloussuunnitelma
8. Energiatodistus tai vastaava, minimivaatimus luokka A

### Uimahallit, maauimalat

1. Mittakaavaan tulostetut yleissuunnitelmatasoiset suunnitelmapiirrokset (pdf): asemapiirros 1:500, pohjapiirustukset 1:100 ja leikkaukset 1:50 tai 1:100, julkisivupiirustukset 1:100 tai 1:200
2. Uimahallin lähtöarvot suunnitteluun ([huom! siirry lomakkeeseen](https://minedu.fi/documents/1410845/4286743/Uimahallin%2Bl%C3%A4ht%C3%B6arvot%2Bsuunnitteluun%2B2019/36be1a4e-c9ff-b58d-4b96-7e2778c698ec) tästä)
3. Huonetilaohjelma; altaiden koko, puku- ja pesuhuoneet, varastot, kahvio/vastaanottoaula, tekniset tilat ym.
4. Rakennustapaselostus esimerkiksi Talo 2000 -nimikkeistön mukaan
5. Elinkaarikustannusten laskenta ja käyttötaloussuunnitelma
6. Energiatodistus tai vastaava

### Jäähallit

1. Mittakaavaan tulostetut yleissuunnitelmatasoiset suunnitelmapiirrokset (pdf): asemapiirros 1:500, pohjapiirustukset 1:100 ja leikkaukset 1:50 tai 1:100, julkisivupiirustukset 1:100 tai 1:200
2. Jäähallin lähtöarvot suunnitteluun ([huom! siirry lomakkeeseen tästä](https://minedu.fi/documents/1410845/4286743/J%C3%A4%C3%A4hallin%2Bl%C3%A4ht%C3%B6arvot%2Bsuunnitteluun%2B2019/f2acc56e-f5c2-0a34-60ac-5eb5b7cabb38))
3. Huonetilaohjelma kaukalon koko, puku- ja pesuhuoneet, varastot, ensiaputila, kahvio ja tekniset tilat ym.
4. Rakennustapaselostus esimerkiksi Talo 2000 -nimikkeistön mukaan
5. Elinkaarikustannusten laskenta ja käyttötaloussuunnitelma
6. Energiatodistus ([jäähallin energialaskuri-lomake](https://minedu.fi/documents/1410845/4286743/J%C3%A4%C3%A4hallin%2Benergialaskuri%2B2018-11-07.xlsx/16eb9c4b-8234-e7b5-459f-5bcaca106fd8))
7. Selvitys lauhdelämmön hyödyntämisestä.

### Ulkourheilukentät ja -radat, lähiliikuntapaikat, pallokentät

1. Mittakaavaan tulostetut yleissuunnitelmatasoiset suunnitelmapiirrokset (pdf): asemapiirros 1:500 tai 1:200, kentän mitoituspiirustus 1:500 tai 1:200, rakenne-/poikkileikkauspiirustukset 1:50 ja kentän kuivatussuunnitelma ja valaistussuunnitelma 1:500 tai 1:200
2. Rakennustapaselostus; mm. kentän perusvälineistöstä ja lähiliikuntapaikkojen osalta lista hankit- tavista liikuntavälineistä, selvitys energiaratkaisuista (valaistus, lämmitettävät ja jäähdytettävät ulko-olosuhteet) InfraRYL-nimikkeistön mukaan
3. Jos kenttähankkeeseen sisältyy tekonurmipinnoitteita, asiakirjoissa esitetään käytettävä täyteaine. Kumirouhetäyteainetta (SBR) sisältäviä kenttiä ei avusteta. Suunnitelmissa esitetään, kuinka täyteaineen leviäminen ympäristöön estetään (pl. 100 % orgaaniset täyteaineet ja hiekkatekonurmi).
4. Lämmitettävistä ja jäähdytettävistä ulko-olosuhteista esitetään suunnitelma lauhdelämmön hyödyntämisestä.

### Kuntoradat, valaistut ladut, ulkoilureitit

1. Asemapiirros soveltuvassa mittakaavassa (pdf)
2. Mittakaavat: pituusprofiili 1:2000, korkeus 1:100 tai 1:200
3. Radan poikkileikkaus ja rakenne
4. Rakennustapaselostus InfraRYL-nimikkeistön mukaan; selvitys kuntovälineistä ja opasteista
5. Valaistussuunnitelma
6. selvitys energiaratkaisuista (valaistus, lämmitettävät ja jäähdytettävät ulko-olosuhteet). Jäähdytettävistä ulko-olosuhteista esitetään suunnitelma lauhdelämmön hyödyntämisestä.

### Uimarannat ja muut vesiliikuntaolosuhteet

1. Asemapiirros 1:500 (pdf)
2. Kartta, josta käy selville veden syvyydet, pohjan laatu ja veden korkeusvaihtelut
3. Laiturirakenteiden piirustukset 1:50 (pdf)
4. Mahdolliset rakennussuunnitelmat (ks. liikuntahallit)
5. Rakennustapaselostus InfraRYL-nimikkeistön mukaan

### Muut liikuntapaikat

Esim. ampumaurheilupaikat, hevos- ja koiraurheilupaikat, pyöräilyradat, rullalautailu/- luistelupaikat, moottoriurheilualueet, kiipeilypaikat, laskettelurinteet, hyppyrimäet, golfkentät:

* Noudatetaan soveltuvin osin em. asiakirjaluetteloita
* Lajikohtaiset erityisvaatimukset tulee esittää hankekohtaisesti

### Liikunnan koulutuskeskusten hankkeet

Liikunnan koulutuskeskusten hankkeissa, joihin ei sisälly liikuntapaikkarakentamista, noudatetaan soveltuvin osin em. asiakirjaluetteloita.

## Yksityiset hankkeet

Yksityisten yhteisöjen osalta avustuksen myöntämistä puoltaa kunnan osallistuminen hankkeeseen esimerkiksi osakkuudella yhteisöön, pitkäaikaisilla vuorosopimuksilla, tontin luovuttamisella tai edullisella pitkäaikaisella vuokrasopimuksella tai hankkeeseen liittyvän muun infrastruktuurin rakentamisella. Erityisesti yksityistä hanketta puoltavaa on, jos hanke täydentää kunnan muuta liikuntapaikkojen palveluntarjontaa tai on hanke, joita kunta ei mahdollisesti itse rakenna, esimerkkinä yhtä lajia palvelevat liikuntapaikat. Kunnan tukitoimista esitetään selvitys ja toimitetaan kopiot lainvoimaisista kunnallisista päätöksistä.

Yksityisiltä yhteisöiltä edellytetään hakemuksen liitteeksi lisäksi selvitys yhteisön omistuspohjasta, yhteisön hyväksytty toimintasuunnitelma ja talousarvio, yhteisön rekisteriote, yhteisön toimintakertomus tai muu vastaava selvitys edelliseltä tilikaudelta, yhteisön tuloslaskelma, tase ja tilintarkastuskertomus edelliseltä tilikaudelta. Hankkeeseen haettavasta pankkilainasta on hakemukseen liitettävä pankilta saatu lainatarjous.